9. การควบคุมภายใน

คณะกรรมการบริษัท ให้ความสำคัญกับระบบการควบคุมภายใน โดยมีการกำกับดูแลให้บริษัทฯ
มีระบบการควบคุมภายในที่ดี
และได้แต่งตั้งคณะกรรมการตรวจสอบทำหน้าที่สอบทานระบบการควบคุมภายใน
ให้มีประสิทธิภาพและประสิทธิผลเพียงพอ เหมาะสมกับการดำเนินธุรกิจ การดูแลรักษาทรัพย์สิน
สามารถป้องกันการทุจริต และจัดการกับความเสี่ยง เพื่อให้บริษัทฯ
สามารถบรรลุเป้าหมายทางธุรกิจได้อย่างสมเหตุสมผล

ในการดำเนินธุรกิจตลอดปี 2554 คณะกรรมการบริษัทฯ มีความเห็นเกี่ยวกับระบบการควบคุมภายใน
เช่นเดียวกับคณะกรรมการตรวจสอบ โดยสรุปสาระสำคัญของความเห็นได้ดังนี้ 

9.1 องค์กรและสภาพแวดล้อม

บริษัทฯ มีการกำหนดเป้าหมายอย่างรอบคอบ ชัดเจน และวัดผลได้ เพื่อให้บรรลุเป้าหมาย
ในการเป็นบริษัทปิโตรเคมีครบวงจรชั้นนำของเอเชีย รวมทั้งมีการปรับปรุงโครงสร้างองค์กร
ให้มีการบริหารงานแบบห่วงโซ่อุปทาน (Supply Chain Management)
ทำให้สามารถติดตามและปรับตัวตามสภาพเศรษฐกิจและสิ่งแวดล้อมที่เปลี่ยนแปลงไป
ช่วยลดความเสี่ยงด้านความผันผวนของราคา และเพิ่มกำไรส่วนต่างได้เป็นอย่างดี
นอกจากนี้ยังมีการปรับโครงสร้างองค์กร เพื่อรองรับงานด้านคุณภาพ อาชีวอนามัย ความปลอดภัย
และสิ่งแวดล้อม รวมทั้งงานบริหารความรับผิดชอบต่อสังคมและชุมชน (Corporate Social
Responsibility) ให้มีประสิทธิภาพดียิ่งขึ้น

9.2 การบริหารความเสี่ยง

บริษัทฯ มีคณะกรรมการบริหารความเสี่ยง ทำหน้าที่กำกับดูแลการบริหารความเสี่ยงของบริษัทฯ
และติดตามผลอย่างสม่ำเสมอ รวมทั้งมีการปรับปรุงระดับความเสี่ยงพร้อมมาตรการรองรับทันที
ที่พบว่าความเสี่ยงมีการเปลี่ยนแปลง
มีการรายงานผลการบริหารความเสี่ยงต่อคณะกรรมการตรวจสอบและคณะกรรมการบริษัทฯ
ทุกไตรมาส นอกจากนี้ยังมีการดูแลการบริหารความเสี่ยงในระดับปฏิบัติการของธุรกิจหลักขององค์กร
และความเสี่ยงของโครงการหลักที่สำคัญ เพื่อให้บรรลุเป้าหมายของบริษัทฯ

9.3 การควบคุมการปฏิบัติงานของฝ่ายบริหาร

บริษัทฯ กำหนดขอบเขตอำนาจหน้าที่ และอำนาจอนุมัติของฝ่ายบริหารทุกระดับไว้อย่างชัดเจน
โดยได้จัดทำคู่มือประจำหน่วยงาน ครบทุกฝ่ายงาน มีการแบ่งแยกหน้าที่เพื่อการตรวจสอบระหว่างกัน
และจัดให้มีการทบทวนตารางกำหนดอำนาจการอนุมัติ ให้เป็นปัจจุบันอย่างสม่ำเสมอ
ในด้านการกำกับดูแลกิจการที่ดี บริษัทฯ ได้สร้างระบบการรับเรื่องร้องเรียนที่มีประสิทธิภาพ
นำระบบการตรวจสอบการกำกับดูแลการจัดซื้อเพื่อความโปร่งใส (Probity Audit)
มาใช้ในการดูแลการทำธุรกรรมที่สำคัญ ให้เป็นไปเพื่อประโยชน์สูงสุดของบริษัทฯ
และเป็นธรรมในทางธุรกิจ

9.4 ระบบสารสนเทศและการสื่อสารข้อมูล

บริษัทฯ ได้ปรับปรุงระบบบัญชีให้สอดคล้องกับมาตรฐานการบัญชีฉบับใหม่
และนำออกใช้ตามกำหนดเวลาที่กฎหมายกำหนด
โดยมีการเตรียมการเพื่อรองรับผลกระทบจากการปรับเปลี่ยนระบบบัญชีไว้เป็นอย่างดี ทำให้บริษัทฯ
สามารถจัดทำงบการเงินได้อย่างถูกต้องตามที่ควรภายในเวลาที่กำหนด นอกจากนี้บริษัทฯ
ยังดำเนินการให้คณะกรรมการบริษัทฯ ได้รับข้อมูลที่สำคัญ อย่างเพียงพอ
สำหรับใช้ประกอบการตัดสินใจ ภายใน 7 - 14 วันก่อนการประชุม

9.5 ระบบการติดตาม

ตลอดปี 2554 บริษัทฯ มีการประชุมคณะกรรมการบริษัทฯ รวมทั้งสิ้น 12 ครั้ง
และประชุมคณะกรรมการตรวจสอบ 14 ครั้ง
นอกจากนั้นยังมีการประชุมผู้บริหารเพื่อติดตามผลการดำเนินงานอย่างต่อเนื่องรวมทั้งบริษัทฯ
ได้นำระบบการประเมินผลการปฏิบัติงานโดยใช้ดัชนีชี้วัดผลการปฏิบัติงาน (Key Performance
Indicator: KPI) และ การประเมินพฤติกรรมที่พึงประสงค์ (Competency) มาใช้อย่างสมบูรณ์
ทั้งในการประเมินหน่วยงาน และรายบุคคลในทุกระดับ เพื่อให้สามารถวัดผลการปฏิบัติงาน
และกำหนดผลตอบแทนได้อย่างเป็นธรรมและเหมาะสม
ในด้านการควบคุมภายในมีการปรับปรุงโครงสร้างของสำนักตรวจสอบภายใน
ให้สามารถปฏิบัติงานได้อย่างมีประสิทธิภาพ ตามสภาพแวดล้อมและโครงสร้างองค์กรของบริษัทฯ
และมีความเป็นอิสระในการรายงานผลการตรวจสอบตรงต่อคณะกรรมการตรวจสอบ

คณะกรรมการตรวจสอบได้สอบทานระบบการควบคุมภายใน ที่ประเมินโดยผู้บริหาร
และสำนักตรวจสอบภายในแล้ว พบว่าระบบการควบคุมภายในมีความเพียงพอ
และไม่พบข้อบกพร่องที่เป็นสาระสำคัญ ซึ่งสอดคล้องกับความเห็นของผู้สอบบัญชีว่า
ระบบการควบคุมภายในของบริษัทฯ มีความถูกต้องตามที่ควร
และไม่พบข้อผิดพลาดหรือข้อบกพร่องที่เป็นสาระสำคัญเช่นกัน

  รายงานคณะกรรมการตรวจสอบ

  ดูเอกสารแนบ 4